Jelaskan Sejarah dari Media Prima Berhad dalam bahasa melayu

Kumpulan ini diwujudkan hasil pemecahan aset-aset media Malaysian Resources Corporation Berhad (MRCB), iaitu Sistem Televisyen Malaysia Berhad (yang mengendalikan rangkaian televisyen TV3) dan New Straits Times Press (Malaysia) Berhad. Usaha penstrukturan semula korporat ini selesai pada Ogos 2003, memberi laluan kepada pelancaran Media Prima pada bulan berikutnya. Media Prima mengambil alih status penyenaraian Sistem Televisyen Malaysia dalam Papan Utama Bursa Malaysia Securities Berhad.

Tidak lama kemudian, Media Prima membeli 80% kepentingan dalam Metropolitan TV Sdn Bhd yang memiliki satu lesen Penyedia Perkhidmatan Aplikasi Kandungan (CASP) yang membolehkannya membuka sebuah stesen televisyen. Pada 8 Januari 2004, Metropolitan TV melancarkan stesen 8TV sebagai pengganti MetroVision yang ditutup pada November 1999.

Kemudian pada 29 April, Media Prima membeli Perintis Layar Sdn Bhd (PL) yang memiliki 75% saham Max-Airplay Sdn Bhd. Max-Airplay sebelum ini pernah diberi kebenaran membuka stesen radio oleh Malaysia Airports Sepang yang memegang lesen CASP untuk penyiaran radio. Pada 30 Jun, syarikat ini memulakan siaran ujian di Lembah Klang sebelum meluaskan kehadirannya di seluruh negara dengan siaran penuh pada 3 Oktober sebagai Fly FM.

Pada 10 Jun, Media Prima mengumumkan jaminan 98% saham ekuiti sebanyak RM49 juta dalam CH-9 Media Sdn Bhd yang mengendali rangkaian televisyen Channel 9. Saluran ini pernah ditutup pada awal tahun 2005 untuk penstrukturan semula korporat. Akhirnya Channel 9 dibuka semula sebagai TV9 pada 22 April 2006.

Pada Julai 2005, syarikat ini mengumumkan bantuannya kepada Natseven TV Sdn Bhd, Synchrosound Studio Sdn Bhd dan Questseven Dot Com Sdn Bhd dalam menjalani "skim penstrukturan semula korporat dan hutang". Dalam satu kenyataan akhbar, syarikat ini juga menyatakan akan "mengenal pasti lingkungan-lingkungan yang mana kedua-dua pihak boleh membentuk hubungan strategik untuk bekerjasama." Natseven TV mengendali rangkaian televisyen ntv7, sementara Synchrosound Studios dan Questseven merupakan pemegang lesen dan pengendali stesen radio WowFM. Sekarang Synchrosound Studios pengendali stesen radio Hot FM.

Kemudian pada 27 Oktober, diumumkan bahawa Media Prima telah membeli 100% saham Natseven TV bernilai RM90 juta. Pembelian ini menaikkan bahagian pasaran penonton televisyen Media Prima ke 48%, sekaligus menjadikan Media Prima pemilik kesemua rangkaian televisyen swasta siaran percuma di Malaysia.

Pada tahun 2007, rangkaian televisyen Media Prima memperkenalkan kemudahan Catch-Up TV bagi rancangan-rancangan yang disiarkan TV3, ntv7, 8TV dan TV9, kebanyakannya rancangan tempatan dan buatan stesen sendiri, di laman web masing-masing, untuk penonton setia yang terlepas siaran rancangan terlibat di kaca TV. Selain itu, Media Prima melancarkan portal Internet gua.com.my. Tidak lama kemudian pada tahun yang sama, Media Prima melancarkan perkhidmatan panggilan video rancangan TV dan gua.com.my ke telefon bimbit 3G.

Pada tahun 2008, Media Prima mengasaskan sebuah anak syarikat di Filipina bernama MPB Primedia Inc. yang bergandingan dengan dengan ABC Development Corp. untuk melancarkan semula saluran TV5 dengan imej baru dengan pembiayaan dana media AS$150 juta yang disediakan oleh pihak Media Prima. Bekas Pengarah Pengurusan EMI Filipina Christopher Sy menyelia operasi MPB Primedia. Malangnya, setahun kemudian, ekoran krisis ekonomi sedunia, Media Prima terpaksa menjual seluruh pegangan saham 70%-nya kepada Mediaquest Holdings Inc pada harga RM 54 juta untuk membendung kecairan keuntungan bagi pihak Media Prima.

Pada tahun 2008 juga, sebuah lagi anak syarikat bernama Primeworks Studios dilancarkan untuk mengambil alih penerbitan televisyen stesen-stesen TV3, ntv7, 8TV dan TV9 (kecuali berita) di samping berusaha menjayakan produk TV Malaysia ke pasaran antarabangsa.

Pada tahun 2009, Media Prima telah memperbaharui perjanjian dengan cabang pengedaran bersepadu The Walt Disney Company, Disney-ABC International Television (DAIT) Asia Pasifik, yang merangkumi pelbagai siri televisyen aksi langsung dari ABC Studios untuk TV3, ntv7 dan 8TV.

Pada tahun 2010, Media Prima, menerusi anak syarikatnya Alt Media, melancarkan tapak sesawang video Tonton yang menggantikan ciri Catch-Up TV di tapak-tapak stesen TV sebagai portal penontonan video rancangan yang baru disiarkan di TV.